CELEX: 62019TN0727
Language: el
Date: 2019-10-29 00:00:00
Title: Υπόθεση T-727/19: Προσφυγή της 29ης Οκτωβρίου 2019 – Basaglia κατά Επιτροπής

23.12.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 432/65
            
         
      Προσφυγή της 29ης Οκτωβρίου 2019 – Basaglia κατά Επιτροπής
      (Υπόθεση T-727/19)
      (2019/C 432/76)
      Γλώσσα διαδικασίας: η ιταλική
      
         Διάδικοι
      
      
         Προσφεύγων: Giorgio Basaglia (Μιλάνο, Ιταλία) (εκπρόσωπος: G. Balossi, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Ο προσφεύγων από το Γενικό Δικαστήριο να ακυρώσει την απόφαση της Ευρωπαϊκής Επιτροπής της 4ης Σεπτεμβρίου 2019 C(2019) 6474 τελικό δυνάμει του άρθρου 4 των εκτελεστικών κανόνων του κανονισμού (ΕΚ) 1049/2001.
      
         Λόγοι ακυρώσεως και κύρια επιχειρήματα
      
      Η παρούσα προσφυγή στρέφεται κατά της αποφάσεως της Επιτροπής με την οποία δεν επετράπη στον προσφεύγοντα η πρόσβαση σε έγγραφα τα οποία αφορούν ορισμένα σχέδια που υλοποιήθηκαν με μερική κοινοτική χρηματοδότηση, για τα οποία εκκρεμεί διαδικασία ενώπιον της Procura della Repubblica (εισαγγελικής αρχής, Ιταλία) του Tribunale di Milano (πρωτοδικείου Μιλάνου, Ιταλία).
      Προς στήριξη της προσφυγής του, ο προσφεύγων προβάλλει τέσσερις λόγους.
      
                  1.
               
               
                  Με τον πρώτο λόγο, ο προσφεύγων προβάλλει ότι περιορίστηκε μονομερώς το πεδίο εφαρμογής της αρχικής του αιτήσεως, καθώς και ότι η απόφαση στερείται νομίμου ερείσματος. Συναφώς, ο προσφεύγων προβάλλει ότι:
                  
                              —
                           
                           
                              στην προκειμένη περίπτωση δεν συντρέχουν εξαιρετικές περιστάσεις ικανές να δικαιολογήσουν περιορισμό του δικαιώματος προσβάσεως στα ζητούμενα έγγραφα και, ως εκ τούτου, περιορισμό των δικαιωμάτων άμυνας προσώπου το οποίο έχει την ιδιότητα του κατηγορουμένου στο πλαίσιο ποινικής δίκης διεξαγόμενης σε κράτος μέλος·
                           
                        
                              —
                           
                           
                              ο φόρτος εργασίας που απαιτείται για τη χορήγηση αντιγράφων των ζητούμενων εγγράφων δεν είναι δυσανάλογος σε σχέση με το συμφέρον του προσφεύγοντος·
                           
                        
                              —
                           
                           
                              η νομολογία που μνημονεύεται στην προσβαλλόμενη απόφαση δεν είναι συναφής· και ότι
                           
                        
                              —
                           
                           
                              η απόφαση δεν δημιουργεί δίκαιη ισορροπία μεταξύ των συμφερόντων των διαδίκων.
                           
                        
            
                  2.
               
               
                  Ο δεύτερος λόγος αφορά την προστασία της ιδιωτικής ζωής και της ακεραιότητας του ατόμου. Συναφώς, ο προσφεύγων προβάλλει ότι:
                  
                              —
                           
                           
                              η απόφαση δεν δημιουργεί δίκαιη ισορροπία μεταξύ των συμφερόντων των διαδίκων·
                           
                        
                              —
                           
                           
                              η απόφαση είναι εσφαλμένη, καθόσον με αυτήν κρίθηκε ότι δεν υφίσταται υπέρτερο δημόσιο συμφέρον για τη γνωστοποίηση των ζητουμένων στοιχείων· και ότι
                           
                        
                              —
                           
                           
                              υφίσταται αναλογία μεταξύ των αιτημάτων του προσφεύγοντος και του προστατευόμενου συμφέροντος.
                           
                        
            
                  3.
               
               
                  Ο τρίτος λόγος αφορά την προστασία των εμπορικών συμφερόντων φυσικού ή νομικού προσώπου. Συναφώς, ο προσφεύγων προβάλλει ότι:
                  
                              —
                           
                           
                              η προσβαλλόμενη απόφαση εσφαλμένα δεν έλαβε υπόψη ότι τα ζητούμενα έγγραφα αφορούν πολύ παλαιότερα κοινοτικά σχέδια τα οποία έχουν πλέον ολοκληρωθεί και ότι, συνεπώς, το δικαίωμα προστασίας των εμπορικών συμφερόντων έχει, κατ’ ανάγκην, αποδυναμωθεί· και ότι
                           
                        
                              —
                           
                           
                              η απόφαση δεν δημιουργεί δίκαιη ισορροπία μεταξύ των συμφερόντων των διαδίκων.
                           
                        
            
                  4.
               
               
                  Ο τέταρτος λόγος αφορά την έλλειψη δημοσίου συμφέροντος.
                  
                              —
                           
                           
                              Συναφώς, ο προσφεύγων προβάλλει ότι η προσβαλλόμενη απόφαση είναι εσφαλμένη, καθόσον με αυτήν δεν έλαβε υπόψη ότι η αποκάλυψη της αλήθειας σε ποινική δίκη διεξαγόμενη σε κράτος μέλος συνιστά πρόδηλο δημόσιο συμφέρον.